初秋病中作五言呈君錫待制介夫學士
作者：劉敞
朝代：宋

paragraphs: 蹇淺闇聞道，螴蜳自焚和。
負兹歲陰改，閉閣秋風過。
濃露變園草，號蟬翳庭柯。
覽時悵頽暮，顧影驚婆娑。
平生江湖尚，薄遊不願多。
奚爲役外物，况乃淹舊疴。
徂西識艽野，采菽聆悲歌。
今昔容不同，情感殆靡他。
勞生共逆旅，馳景均騰波。
行矣自免歸，息陰安薜蘿。